7 dinge wat jy moet weet as jy wil bou of opknap - Goeie Huishouding
Tuis » 7 dinge wat jy moet weet as jy wil bou of opknap
7 dinge wat jy moet weet as jy wil bou of opknap
Verminder jou stres deur hierdie wenke te volg
Die boukonsultant Marco Kriek van Ground Up, 'n onafhanklike konsultasie- en konstruksiemaatskappy, deel sewe kennerswenke oor hoe om jouself, jou huis en jou beursie op hierdie groot veranderinge voor te berei.
1. Maak seker dat jy weet wat die planne en spesifikasies behels
Hierdie dokumente is die basis vir al die werk wat gedoen gaan word, en dit sal teleurstelling voorkom as jy presies verstaan wat dit alles insluit. Moenie huiwer 'n tweede paar oë in te roep nie.
2. Wees voorbereid op al die kostes
Baie van die kostes wat by die bouproses betrokke is, word nie deur 'n verband gedek nie. Stel 'n vaste begroting op en hou daarby. Hierdie begroting behoort ook vir diverse kostes voorsiening te maak.
3. Moenie vooruit betaal nie
Maak 100% seker dat jy slegs vir werk betaal wat afgehandel is. Voorbetalings is baie gevaarlik en behoort nooit gedoen te word nie. Stem hoogstens in om óf 50% vooruit te betaal óf materiaalkostes te dek.
4. Vra vir 'n voltooiingsdatum
Maak seker dat die ooreenkoms 'n gespesifiseerde voltooiingsdatum insluit en dat daar bepaalde riglyne vir uitstel is. Indien moontlik, kan die ooreenkoms boetes insluit indien die projek onnodig sloer.
5. Wees deeglik wanneer jy jou foutlys opstel
Sommige items sal nie deur die waarborg gedek word indien hulle nie op jou foutlys verskyn nie.
6. Vermy informele of mondelinge ooreenkomste
Maak seker dat elke ooreenkoms tussen jou en die bouer gedokumenteer en deur albei partye onderteken word.
7. Hou rekords
Hou volledige rekords van die hele proses, insluitende foto's en alle kommunikasie tussen jou en die bouers. Dit gaan jou baie handig te pas kom indien enige probleme opduik.